Chi Jesús jacnɨmay je judío yꞌixpɨcytɨjc,
je fariseojäy ajcxy:
―Janch janch ɨɨch miich ajcxy yam jaduꞌn nɨmaaygɨxy co je jäy ajcxy huɨdibɨ caꞌ ytɨgɨ̈huaangɨxy ma borregɨ agaj aguu (ma je cuendꞌajtpɨ ycuendꞌaty),
huɨdibɨ huingduum ameech tzach tɨgɨ̈huaam ma yborregɨ agaj,
jeꞌ jeꞌ je meetzpɨ huɨdibɨ meedzam je borregɨ ajcxy ameech.
Je jäy huɨdibɨ tɨgɨ̈huam ma yborregɨ agaj aguu,
jeꞌ jeꞌ je borregɨ cuendꞌajtpɨ.
Co je borregɨ cuendꞌajtpɨ ymiñ ma agaj aguu,
chi je agaj aguu cuendꞌajtpɨ yajꞌahuäch je agaj aguu.
Chi yborregɨ ajcxy yöcmɨdoyii,
chi jeꞌ mɨgapxy xɨɨbety xɨɨbety,
chi yajpɨdzɨmy ajcxy.
Co ajcxy yajpɨdzɨmdäy,
ac jeꞌ yjeꞌ,
chi jayɨjp ñɨcxy,
e axam ajcxy ypanɨcxyii,
com jeꞌ co yöcmɨdoyii.
Caꞌ je borregɨ ajcxy jëbɨ panɨcxy tüg huingjäy.
Nïgɨ ajcxy cöguëgy,
com yöcmɨdooyb ajcxy co yhuingjäyɨty.
Jaduꞌn Jesús mayjäy yajꞌixpɨjcy jɨhuimbitꞌamy,
jaygueꞌ ajcxy caꞌ huaad huinjɨhuɨ̈y nej anajty Jesús yjamɨnänaꞌñ.
Chi ajcxy Jesús jadügꞌoc ñɨmaayɨ:
― Janch janch ɨɨch miich ajcxy yam jaduꞌn nɨmaaygɨxy,
co je Dios nDeedyꞌajtypɨch.
Jëbɨ jäy ajcxy paady Dios ytɨyꞌajt ma ɨɨch,
e huinꞌit ytɨgɨ́ɨygɨxɨpy ma Dios yꞌit.
Jaduꞌn nipaady nej jɨhuɨ̈y ɨɨch je agaj aguu ma borregɨ ajcxy ytɨgɨɨygɨxy.
Tügꞌócɨy je huindzɨndɨjc huɨdibɨ ajcxy miin jayɨjp caꞌnɨ ɨɨch anajty nmiñɨch,
e ymɨnaangɨxy anajty co ajcxy mɨɨdꞌajtɨ Dios ytɨyꞌajt,
jaduꞌn jeꞌ anajty ajcxy nej meetzpɨ huɨdibɨ meedzaanɨp Dios yjäy.
Per je Dios yjäy caꞌp jeꞌ ajcxy tuuñ cuendɨ,
jaduꞌn nej je borregɨ caꞌ yöcmɨdoogɨxy je meetzpɨ.
Jaduꞌn nej je borregɨ ajcxy ytɨgɨɨygɨxy ma agaj aguu,
nañ tɨm jaduꞌn jäy ajcxy paady Dios ytɨyꞌajt ma ɨɨch.
Je jäy ajcxy huɨdibɨ ypaatyp Dios ytɨyꞌajt ma ɨɨch,
nañ ypadaamy jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
E huɨdibɨ jeꞌ ajcxy yajmayjajtyp ma yɨ chɨnaayɨn,
nmöhuɨbyɨch.
Tɨm jaduꞌn nej borregɨ ajcxy jabom jabom ypɨdzɨmgɨxy ma agaj aguu nɨcxcɨxy mɨɨyꞌojcpɨ,
etz yhuimbijtcɨxy tzuu tzuu.
Yɨ meetzpɨ ajcxy mimb co ymeedzaangɨxy yajꞌögaangɨxy yajhuindɨgoyaangɨxy.
Ɨɨch tɨ nmiiñɨch,
jɨgɨx miich ajcxy mbáatcɨxɨpy jugyꞌajtɨn mɨjcajee huɨdibɨ caꞌ tüccɨꞌyɨ ycɨxɨpy ytɨgoyɨpy.
Chi Jesús yjacmɨnañ:
―Ɨɨch jaduꞌn nipaady nej tüg borregɨ cuendꞌajtpɨ oybɨ.
Je oybɨ borregɨ cuendꞌajtpɨ ycɨ̈yejcyp yɨꞌ yjugyꞌajt ma yɨ oꞌcɨn mɨɨd yborregɨ ycɨxpɨ.
Je borregɨ cuendꞌajtpɨ huɨdibɨ mujuy tumb,
huɨdibɨ caꞌ ycɨꞌmborregɨ cuendꞌaty,
ni ycajëjɨty je borregɨ yhuindzɨn,
co ixy caa ymiñ,
chi cöguëgy je borregɨ,
e yajqueec-huäcxtäy.
Com jeꞌ co mujuy ytuñ,
paady cöguëgy je borregɨ ajcxy,
caꞌ tzocy jɨhuɨ̈y borregɨ.
Tɨm jaduꞌn nej je oybɨ borregɨ cuendꞌajtpɨ ijxcajptäy jeꞌ yborregɨ,
nañ tɨm jaduꞌn ɨɨch nꞌijxcajptäy je njäyɨch (huɨdibɨ xymɨjpɨdaacpɨch),
etz jeꞌ ajcxy xyꞌixyꞌajtpɨch.
Tɨm jaduꞌn nej Dios Teedy xyꞌixyꞌadyiijɨch,
nañ tɨm jaduꞌn nꞌixyꞌadyiijɨch Dios Teedy.
Tɨm jaduꞌn jeꞌ nej je oybɨ borregɨ cuendꞌajtpɨ ycɨ̈yegamy yjugyꞌajtɨn mɨɨd yborregɨ ycɨxpɨ.
Nañ tɨm jaduꞌn ɨɨch ngɨ̈yegamyɨch njugyꞌajtɨn mɨɨd ɨɨch njäy ajcxy ycɨxpɨ.
Nmɨɨdɨch jadügpɨcy jäy,
caꞌ ajcxy yjudiojäyɨty,
jeꞌ ajcxy nañ jaduꞌn nmɨɨdꞌidaamyɨch tügmucy (mɨɨd je judío jäy ajcxy huɨdibɨ xymɨjpɨdaacpɨch).
Tɨm jaduꞌn nej je cuendꞌajtpɨ ymɨɨdꞌajtyp jeꞌ yborregɨ ajcxy tügmucy.
E jeꞌ ajcxy yꞌamɨdooꞌidaamy ɨɨch nꞌayuc,
tɨm jaduꞌn nej borregɨ ajcxy yöcmɨdoogɨxy yhuindzɨn.
Ji yꞌidɨpy tügmucy jäy (huɨdibɨ xymɨjpɨdägɨbɨch),
etz tüg cuendꞌajtpɨ (ɨɨch jëduꞌn).
Chi Jesús yjacmɨnañ:
―Paady ycɨxp Dios Teedy ooy xychocyɨch xyjɨhuɨ̈yɨch,
co ngɨ̈yegaamyɨch njugyꞌajtɨn ma yɨ óꞌcɨn (mɨɨd jäy ajcxy ypocy ycɨxpɨ),
etz njugypɨgɨpyɨch jadügꞌoc.
Caꞌ ni pɨn xypɨjcɨbɨch yɨ njugyꞌajtɨn,
ɨɨch yɨꞌ cɨꞌm ngɨ̈yegamy.
Nmɨɨdɨch mɨcꞌajt nej ngɨ̈yegɨpyɨch njugyꞌajtɨn,
etz nañ nmɨɨdɨch mɨcꞌajt nej njugypɨgɨpyɨch jadügꞌoc.
Jaduꞌn nDeedyɨch tɨ xyꞌaneꞌmyɨch co jaduꞌn ndunɨpyɨch,
nꞌögɨbɨch,
njugypɨgɨpyɨch jadügꞌoc.
Chi jadügꞌoc ajcxy caꞌ nayꞌayuc-huinjɨhuɨɨyɨ je judíojäy ajcxy mɨɨd Jesús yꞌayuc ycɨxpɨ.
Mayjäy ymɨnañ:
―Caꞌoybɨ yɨꞌ ymɨɨd,
locjɨɨyb yɨꞌ,
¿nej co ajt nꞌamɨdoꞌijtɨm yꞌayuc?
E jacjadyii ajcxy ymɨnaangɨxy:
―Jadayaabɨ tɨyꞌajt etz mɨcꞌajt caꞌ yajpaady ma tüg jäy huɨdibɨ mujcuꞌ ymɨɨd.
Caꞌ jëbɨ tüg mujcuꞌ jäy huintzpɨ yajꞌixɨ̈gy.